b'\n_START_ARTICLE_\nPalearktika\n_START_PARAGRAPH_\nPalearktika je najve\xc4\x8dja od \xc5\xa1estih glavnih favnisti\xc4\x8dnih regij zemeljskega kopnega po zoogeografski delitvi, ki jo je vpeljal angle\xc5\xa1ki naravoslovec Alfred Russel Wallace. Zavzema obmo\xc4\x8dja Starega sveta severno od rakovega povratnika, kar vklju\xc4\x8duje Afriko severno od Sahare, Evropo, Severno in Srednjo Azijo ter sever Kitajske. Meji na Etiopsko regijo, od katere jo lo\xc4\x8dijo pu\xc5\xa1\xc4\x8dave, in Orientalsko regijo na jugovzhodu, od katere jo lo\xc4\x8di Himalaja. Vzhodno preko Beringovega preliva je Nearktika, ki zavzema Severno Ameriko._NEWLINE_Podnebje ve\xc4\x8dine regije je zmerno, s toplej\xc5\xa1imi obmo\xc4\x8dji na jugovzhodu in jugozahodu, kjer je tudi vrstna pestrost najve\xc4\x8dja. Najve\xc4\x8dji dele\xc5\xbe regije zavzema tajga, ki poteka od vzhoda proti zahodu v pasu okrog 60\xc2\xba severne zemljepisne \xc5\xa1irine. Severno je tundra, ju\xc5\xbeno pa so mongolske stepe na vzhodu in evropski listopadni gozdovi na zahodu. Okrog Sredozemskega morja je obmo\xc4\x8dje s sredozemskim podnebjem._NEWLINE_Z zoogeografskega stali\xc5\xa1\xc4\x8da je regija razmeroma enotna - glavne skupine \xc5\xbeivali, ki jo poseljujejo, so raz\xc5\xa1irjene po vsej regiji in tudi po sosednjih regijah. Najo\xc4\x8ditnej\xc5\xa1a zna\xc4\x8dilnost je, da jo poseljuje ob\xc4\x8dutno manj vrst plazilcev kot druge regije. Morska pregrada med Palearktiko in Nearktiko je v novej\xc5\xa1i zemeljski geolo\xc5\xa1ki zgodovini ve\xc4\x8dkrat izginila, zato imata regiji zelo podobno favno, predvsem sesalcev - ve\xc4\x8d kot polovica dru\xc5\xbein jima je skupnih. Na tej podlagi nekateri biologi zavra\xc4\x8dajo delitev in obravnavajo celotno obmo\xc4\x8dje pod imenom Holarktika. Po drugi strani je na nekaterih podro\xc4\x8djih zoologije, npr. v ornitologiji, v uporabi delitev na vzhodno in zahodno Palearktiko, z mejo pribli\xc5\xbeno po \xc4\x8drti, ki poteka po Uralskem gorovju in ju\xc5\xbeno preko Kaspijskega jezera do Arabskega morja.'